Mangʻishloq
Mangʻishloq (qozoqcha: Маңғыстау түбегі) – Kaspiy dengizining sharqiy qirgʻogʻidagi yarim orol, Qozogʻiston tarkibida joylashgan. Mang‘ishloq nomi qadimdan mashhur boʻlib "Devonu lugʻotit turk", "Tarixi Abulxayirxoniy", "Abdullanoma" kabi asarlarda ham tilga olingan. Yarim orolning janubi-gʻarbiy qismi tekislik va bu yerlarda baʼzan dengiz sathidan past botiqlar (masalan, Qoragiye – 132 m) uchraydi. Janubi-sharqida Mangʻishloq platosi (278 m gacha), shimolida Qoratov, Shimoliy va Janubida Oqtov togʻlari (balandligi 556 m gacha) bor. Mang‘ishloq ohaktosh, qumtosh, gilli slanetslardan tarkib topgan. Tuproqlari sur-qoʻngʻir, shoʻrxok, shoʻrtob tuproq va taqirlardan iborat. Katta neft va gaz konlari, qoʻngʻir koʻmir, marganets, temir rudasi va fosforit konlari topilgan. Choʻl oʻsimliklari (shuvoq, shoʻra, chayir, burgan, saksovul va hokazolar) oʻsadi. Yaylov chorvachiligi rivojlangan. Fort-Shevchenko porti bor. Neftchilarning Uzen va Jetiboy shaharlari rivojlanib bormoqda.